b'\n_START_ARTICLE_\nRadiosender Gleiwitz\n_START_SECTION_\nOverfallet p\xc3\xa5 Gleiwitz-senderen 1939\n_START_PARAGRAPH_\nOm kvelden den 31. august 1939 trengte SS Sturmbannf\xc3\xbchrer Alfred Naujocks og fem-seks andre tyske SS-folk seg inn i Gleiwitz-senderen. Alle var sivilt antrukket og ga seg ut for \xc3\xa5 v\xc3\xa6re polske frihetskjempere._NEWLINE_Aksjonen var n\xc3\xa6r g\xc3\xa5tt galt siden Gleiwitz-senderen ikke sendte ut egne programmer, men kun videresendte programmer fra senderen i Breslau. Omsider fant man en mikrofoninngang som kunne benyttes til \xc3\xa5 utsende meldinger om driftsforstyrrelser slik at det ble mulig \xc3\xa5 utsende meldingen som var hele form\xc3\xa5let med aksjonen._NEWLINE_Programmene som var under sending, ble avbrutt, og et p\xc3\xa5 forh\xc3\xa5nd skrevet og ca. 4 minutter langt opprop \xe2\x80\x93 angivelig p\xc3\xa5 vegne av den polske minoriteten \xe2\x80\x93 ble kringkastet isteden._NEWLINE_Et lik som var medbrakt fra en KZ-leir ble etterlatt som et slags bevis p\xc3\xa5 det polske overfallet. Hele aksjonen varte i kun noen f\xc3\xa5 minutter.'